Tweejaar-loonooreenkoms met Village Main Reef beklink - Solidariteit WêreldSolidariteit Wêreld
Tuis › Mediaverklarings › Tweejaar-loonooreenkoms met Village Main Reef beklink
Solidariteit het vandag 'n tweejaar-loonooreenkoms met goudprodusent Village Main Reef (VMR) gesluit. Dit volg ná slegs twee weke van onderhandelinge wat in samewerking met die vakbonde Num, Amcu en Uasa aangepak is.
Die ooreenkoms maak onder meer daarvoor voorsiening dat myners, ambagsmanne en amptenare 'n 5%-salarisverhoging per jaar vir die volgende twee jaar sal ontvang, terwyl kategorie 4 tot 8-werknemers 'n verhoging van R800 per jaar oor die volgende drie jaar sal ontvang. Die behuisingstoelaag sal ook oor die volgende twee jaar met R100 per jaar verhoog en die mediesefondsvoordeel sal verbeter word.
"Ons is verheug om aan te kondig dat die ooreenkoms gesluit is. Die skikking is binne twee weke sonder 'n dooiepunt of 'n geskilproses bereik en verseker dat die maatskappy vir die volgende twee jaar op kapitaal- en uitbreidingsprojekte kan fokus. Dit is 'n oorwinning vir volhoubaarheid en konstruktiewe kollektiewe bedinging," sê Gideon du Plessis, hoofsekretaris van Solidariteit.
Volgens Du Plessis maak die ooreenkoms ook voorsiening vir deurlopende konsultasie tussen die maatskappy en vakbonde oor aspekte wat met die vierde nywerheidsrewolusie verband hou en veral die implementering van moderne mynboutegnologie om sodoende te verseker dat mynwerkers deur modernisering bevoordeel en nie benadeel word nie.
Du Plessis is van mening dat die fokus nou na Sibanye-Stillwater se goudsektoronderhandelinge sal verskuif, wat 'n dooiepunt bereik het. Hy voer verder aan dat vakbonde 'n geskil verklaar het en dat die eerste konsiliasiesessie op 19 Oktober 2021 onder die vaandel van die Kommissie vir Versoening, Bemiddeling en Arbitrasie (KVBA) sal plaasvind.
"Ná vier maande van onderhandelinge staan Sibanye se salarisaanbod op 3,4% vir myners, ambagsmanne en amptenare, en 'n R400-verhoging vir die kategorie 4 tot 8-werknemers, met 'n skrale verhoging vir jare twee en drie. Sibanye is ook net bereid om die behuisingstoelaag met R40 per jaar te verhoog. Sibanye se aanbod is in skrille kontras met wat die marginale VMR kon bied, en dit is ver benede die skikking van 'n 6%-salarisverhoging wat onlangs by Harmony Gold bereik is. Sibanye, wat om die onderhandelingstafel armoede pleit, sal by Harmony en VMR moet leer hoe om 'n progressiewe benadering tot salarisonderhandelinge te volg. Hy bestee tans meer tyd daaraan om op 'n moontlike staking voor te berei as om 'n skikking te probeer bereik.
"Solidariteit is daartoe verbind om ten alle tye in die beste belang van sy lede op tree. Ons is verheug oor die onlangse ooreenkomste wat ons reeds namens ons lede gesluit het, en ons is daartoe verbind om soortgelyke ooreenkomste ook elders te sluit. Ons sal nie toelaat dat ons lede deur werkgewers uitgebuit word nie," sluit Du Plessis af.